**ՀԻՄՆԱՎՈՐՈՒՄ**

**««ԿՈՒՍԱԿՑՈՒԹՅՈՒՆՆԵՐԻ ՄԱՍԻՆ» ՍԱՀՄԱՆԱԴՐԱԿԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՍԱՀՄԱՆԱԴՐԱԿԱՆ ՕՐԵՆՔԻ, ««ԿՈՌՈՒՊՑԻԱՅԻ ԿԱՆԽԱՐԳԵԼՄԱՆ ՀԱՆՁՆԱԺՈՂՈՎԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔԻ, ««ԻՐԱՎԱԲԱՆԱԿԱՆ ԱՆՁԱՆՑ ՊԵՏԱԿԱՆ ԳՐԱՆՑՄԱՆ, ԻՐԱՎԱԲԱՆԱԿԱՆ ԱՆՁԱՆՑ ԱՌԱՆՁՆԱՑՎԱԾ ՍՏՈՐԱԲԱԺԱՆՈՒՄՆԵՐԻ, ՀԻՄՆԱՐԿՆԵՐԻ ԵՎ ԱՆՀԱՏ ՁԵՌՆԱՐԿԱՏԵՐԵՐԻ ՊԵՏԱԿԱՆ ՀԱՇՎԱՌՄԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔԻ, «ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔԻ ՆԱԽԱԳԾԵՐԻ**

**1. ԸՆԹԱՑԻԿ ԻՐԱՎԻՃԱԿԸ ԵՎ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅՈՒՆԸ․**

* 1. ««Կուսակցությունների մասին» սահմանադրական օրենքում լրացումներ եւ փոփոխություններ կատարելու մասին» 2020 թվականի դեկտեմբերի 29-ի ՀՕ-1-Ն սահմանադրական օրենքով (այսուհետ՝ ՀՕ-1-Ն սահմանադրական օրենք) մի շարք առանցքային փոփոխություններ և լրացումներ կատարվեցին «Կուսակցությունների մասին» սահմանադրական օրենքում (այսուհետ՝ Սահմանադրական օրենք), ինչի արդյունքում կուսակցությունների ընթացիկ ֆինանսական գործունեության նկատմամբ վերահսկողության, ներառյալ՝ կուսակցությունների տարեկան հաշվետվության ստուգման լիազորությունը վերապահվեց Կոռուպցիայի կանխարգելման հանձնաժողովին (այսուհետ՝ Հանձնաժողով)։ Նույն օրենքի անցումային դրույթների համաձայն՝ այդ փոփոխություններն ուժի մեջ մտան 2022 թվականի հունվարի 1-ից, և կուսակցությունների ընթացիկ ֆինանսական գործունեության նկատմամբ վերահսկողական գործառույթը Կենտրոնական ընտրական հանձնաժողովի Վերահսկիչ-վերստուգիչ ծառայությունից փոխանցվեց Հանձնաժողովին:
	2. ««Կոռուպցիայի կանխարգելման հանձնաժողովի մասին» օրենքում լրացումներ կատարելու մասին» 2022 թվականի դեկտեմբերի 29-ի ՀՕ-5-Ն օրենքի (ուժի մեջ է մտել 2022 թվականի հունվարի 1-ից) 5-րդ հոդվածի համաձայն՝ «Կոռուպցիայի կանխարգելման հանձնաժողովի մասին» օրենքը լրացվեց «Կուսակցությունների տարեկան հաշվետվությունների ստուգումը» վերտառությամբ նոր՝ 40.1-ին հոդվածով, իսկ դրա անցումային դրույթներ նախատեսող 7-րդ հոդվածով սահմանվեց, որ մինչեւ 2022 թվականի հունիսի 1-ը, Հանձնաժողովը, Սահմանադրական օրենքի 28-րդ հոդվածին և սույն օրենքին համապատասխան պետք է հաստատեր կուսակցությունների տարեկան հաշվետվությունների աուդիտի իրականացման նպատակով աուդիտորական կազմակերպությունների ընտրության կարգը և նրանց ներկայացվող պահանջները, սահմաներ կուսակցությունների տարեկան հաշվետվության ձևը և դրա լրացման կարգը, ինչպես նաև կուսակցության ղեկավար մարմնի անդամների կողմից ներկայացվող՝ գույքի եւ եկամուտների տարեկան հայտարարագրի, պաշտոնը ստանձնելու եւ դադարեցնելու հայտարարագրերի ձևանմուշները, համապատասխան փոփոխություններ կատարել «Հայաստանի Հանրապետության կենտրոնական բանկի կողմից Կոռուպցիայի կանխարգելման հանձնաժողովին բանկային գաղտնիք կազմող տեղեկությունների փոխանցման կարգը եւ ձեւաչափը հաստատելու մասին» ՀՀ կենտրոնական բանկի խորհրդի՝ 2020 թվականի հունիսի 12-ի 91-Ն և Կոռուպցիայի կանխարգելման հանձնաժողովի՝ 2020 թվականի հունիսի 12-ի 04-Ն համատեղ որոշման մեջ:
	3. Հանձաժողովի համար նոր գործառույթների սահմանումը պահանջում էր նաև վերը նշված համապատասխան ենթաօրենսդրական նորմատիվ իրավական ակտերի մշակում: Մասնավորապես, 2022 թվականի հունիս ամսից սկսած՝ Հանձնաժողովի կողմից ընդունվեցին հետեւյալ ենթաօրենսդրական նորմատիվ իրավական ակտերը.

ա) «Աուդիտորական կազմակերպությունների ընտրության կարգը և նրանց ներկայացվող պահանջները սահմանելու մասին» 2022 թվականի հունիսի 17-ի N 02-Ն որոշումը,

բ) «Կուսակցության մշտապես գործող ղեկավար մարմնի անդամների, իսկ այլ ղեկավար մարմինների դեպքում այդ մարմնի անդամների գույքի եւ եկամուտների հայտարարագրերի ձեւանմուշները եւ հրապարակման ենթակա տեղեկությունների ցանկը սահմանելու մասին» 2022 թվականի հունիսի 17-ի N 03-Ն որոշումը,

 գ) «Կուսակցության տարեկան հաշվետվության ձեւը, դրա լրացման եւ հրապարակման կարգը, հրապարակման ոչ ենթակա տվյալների ցանկը, ինչպես նաեւ տարեկան հաշվետվությունը Կոռուպցիայի կանխարգելման հանձնաժողով ներկայացնելու կարգը սահմանելու մասին» 2022 թվականի հուլիսի 22-ի N 04-Ն որոշումը,

 դ) «Կոռուպցիայի կանխարգելման հանձնաժողովի 2020 թվականի նոյեմբերի 12- ի N 04-ն որոշման մեջ փոփոխություններ եւ լրացումներ կատարելու մասին» 2022 թվականի հուլիսի 29-ի N 05-Ն որոշումը:

* 1. Օրենսդրական փոփոխությունների արդյունքում կուսակցությունները 2021 թվականի իրենց տարեկան հաշվետվությունները 2022 թվականին պետք է ներկայացնեին արդեն նոր կարգով: Մասնավորապես՝ ՀՕ-1-Ն սահմանադրական օրենքի անցումային դրույթների համաձայն՝ *կուսակցությունները 2021 թվականի հաշվետու տարվա վերաբերյալ իրենց տարեկան հաշվետվությունները, իսկ օրենքով նախատեսված դեպքերում նաեւ դրանց վերաբերյալ աուդիտորական եզրակացությունները հրապարակում են մինչեւ 2022 թվականի սեպտեմբերի 15-ը, բայց ոչ ուշ, քան մինչեւ հաշվետու տարվան հաջորդող տարվա հունիսի 30-ը:*
	2. 2022 թվականին աուդիտի կազմակերպման նպատակով Հանձնաժողովը մշակեց կուսակցություններից պահանջվող անհրաժեշտ տեղեկությունների ներկայացման ձևաչափը, այն ուղարկվեց կուսակցություններին՝ առաջարկելով ներկայացնել պահանջվող նախնական տեղեկությունները։ Արդյունքում պարզվեց 2021 թվականի ընթացքում պետական ֆինանսավորում ստացած կուսակցությունների ցանկը` դրանք 2022 թվականին պարտադիր աուդիտի ենթակա կուսակցությունների ցանկում ներառելու համար։ Նշված ցանկի պարզման համար գրություններ են ուղարկվել համապատասխան մարմիններին, ինչպես նաև ուսումնասիրվել են Կենտրոնական ընտրական հանձնաժողովի Վերահսկիչ-վերստուգիչ ծառայությունից ստացված փաստաթղթերի փաթեթները։ Աուդիտորական ծառայությունների պայմանագրերի գների որոշման համար աուդիտորական կազմակերպություններին է ներկայացվել պարտադիր աուդիտի ենթակա կուսակցությունների վերաբերելի տվյալները՝ գնային առաջարկներ ներկայացնելու համար։ Աուդիտորական կազմակերպություններից ստացված գնային առաջարկների հիման վրա, փորձագետի ներգրավմամբ և սահմանված մեթոդաբանությամբ, որոշվել է աուդիտի ենթակա յուրաքանչյուր կուսակցության տարեկան հաշվետվության աուդիտի՝ աուդիտորական ծառայությունների պայմանագրի արժեքը և Հանձնաժողովի կայքում հրապարակվել է աուդիտորական կազմակերպությունների ընտրության բաց մրցույթ։
	3. Աուդիտորական կազմակերպությունների ընտրության բաց մրցույթի վերաբերյալ հրապարակված հայտարարության վերաբերյալ ՀՀ-ում գործող բոլոր աուդիտորական կազմակերպություններին իրազեկելու համար համապատասխան գրություն է ուղարկվել «Հայաստանի աուդիտորների և փորձագետ հաշվապահների պալատ» ՀԿ-ին։ 2022 թվականի հուլիսի 8-ին տեղի է ունեցել աուդիտորական կազմակերպությունների կողմից ներկայացված առաջարկների բացման նիստը։ Մրցութային առաջարկներ են ներկայացվել հետևյալ աուդիտորական կազմակերպությունների կողմից՝
* «Ֆոր Էյ Քնսալթինգ» ՓԲԸ,
* «ԹՄ Աուդիտ» ՓԲԸ,
* «Պի Կա Էֆ Աուդիտ Սերվիս» ՍՊԸ,
* «Թրասթ Աուդիտ» ՓԲԸ,
* «Լոնդոն Բիզես Գրուպ» ՀՁ ՍՊԸ,
* «Քեյ Էմ Ջի Քոնսալթինգ» ՍՊԸ։
	1. Գնահատման փուլի արդյունքում վիճակահանության փուլ են անցել չորս աուդիտորական կազմակերպություններ՝
* «Ֆոր էյ Քնսալթինգ» ՓԲԸ-ն,
* «ԹՄ Աուդիտ» ՓԲԸ-ն,
* «Թրասթ Աուդիտ» ՍՊԸ-ն,
* «Լոնդոն Բիզնես Գրուպ» ՀՁ ՍՊԸ-ն,

որոնցից յուրաքանչյուրին վերջնական հաղթող ճանաչվելու արդյունքում առաջարկվել է կնքել պայմանագրեր՝ համապատասխան կուսակցությունների տարեկան հաշվետվությունների աուդիտն իրականացնելու համար: «Լոնդոն Բիզնես Գրուպ» ՀՁ ՍՊԸ-ն հրաժարվել է պայմանագիր կնքելուց և 11 կուսակցությունների տարեկան հաշվետվությունների աուդիտն իրականացնելը բաժին է ընկել վերջնական հաղթող ճանաչված 2 աուդիտորական կազմակերպություններին՝ «ԹՄ Աուդիտ» ՓԲԸ-ին և «Թրասթ Աուդիտ» ՍՊԸ-ին:

* 1. 2022 թվականի օգոստոսի 1-ին Հանձնաժողովը աուդիտորական ծառայությունների մատուցման պայմանագրեր է կնքել մրցույթի արդյունքում հաղթող ճանաչված աուդիտորական կազմակերպությունների հետ: 2022 թվականի օգոստոսի 30-ին եւ սեպտեմբերի 7-ին «ԹՄ աուդիտ» ՓԲ ընկերությունը Հանձնաժողովին հասցեագրված գրություններով խնդրել է «Բարգավաճ Հայաստան» եւ «Քաղաքացիական պայմանագիր» կուսակցությունների տարեկան հաշվետվությունների աուդիտի ծառայությունների մատուցման ժամկետները երկարաձգել՝ տեղեկացնելով, որ նշված կուսակցությունների կողմից դեռեւս չեն ներկայացվել ֆինանսական հաշվետվությունները, ինչպես նաեւ անհրաժեշտ այլ տեղեկություններ: Նշված հանգամանքներով պայմանավորված՝ աուդիտորական եզրակացությունների տրամադրման գործընթացները փաստացի ամբողջությամբ ավարտին է հասցվել 2022 թվականի հոկտեմբերի 15-ին, և Հանձնաժողով է ներկայացվել 11 աուդիտորական եզրակացություն, որից հետո մեկնարկել է պետական ֆինանսավորման ենթակա կուսակցությունների տարեկան հաշվետվությունների ստուգման գործընթացը:
	2. Հանձնաժողովի՝ 2022 թվականի հոկտեմբերի 31-ի N 03-L որոշմամբ պետական ֆինանսավորման ենթակա կուսակցությունների տարեկան հաշվետվությունների ստուգման նպատակով լրացուցիչ տվյալների, տեղեկատվության, փաստաթղթերի ստացման անհրաժեշտությունից ելնելով կուսակցությունների տարեկան հաշվետվությունների ստուգման ժամկետը երկարաձգվել է 60 օրով:
	3. Կուսակցությունների տարեկան հաշվետվությունների ստուգման ընթացքում պարզվել է, որ Սահմանադրական օրենքի կիրառելիության հետ կապված առկա են որոշակի անհամապատասխանություններ, կիրառվող հասկացությունների ոչ հստակություն, կիրառման ենթակա հարցերում՝ օրենսդրական բաց, ինչպես նաեւ իրավական որոշակիության հետ կապված խնդիրներ, որոնք վերհանվել են Հանձնաժողովի կողմից և ներկայացվել ինչպես ԱԺ-ի (այդ թվում՝ ԱԺ խմբակցությունների, Պետա-իրավական մշտական հանձնաժողովի), Վարչապետի աշխատակազմի, Կենտրոնական ընտրական հանձնաժողովի, Արդարադատության նախարարության, Ֆինանսների նախարարության, Կենտրոնական բանկի, այնպես էլ կուսակցությունների, աուդիտորական կազմակերպությունների և քաղհասարակության ներկայացուցիչների քննարկմանը: Այնուհետև 2023 թվականի փետրվարի 15-ին տեղի է ունեցել հանրային քննարկում՝ Սահմանադրական օրենքի կիրառման ընթացքում վերհանված խնդիրների և դրանց հնարավոր լուծումների վերաբերյալ, որտեղ բոլոր շահագրգիռ կողմերի կողմից վերահաստատվել են առկա խնդիրները և դրանց լուծման հրատապ անհրաժեշտությունը:

**2.** **ԱՌԱՋԱՐԿՎՈՂ ԿԱՐԳԱՎՈՐՄԱՆ ԲՆՈՒՅԹԸ ԵՎ ՆՊԱՏԱԿԸ.**

 Առաջարկվող կարգավորման նպատակն է՝ վերհանված օրենսդրական խնդիրների լուծմամբ ապահովել կուսակցությունների ընթացիկ ֆինանսական գործունեության թափանցիկությունն ու հաշվետվողականությունը, միաժամանակ նպաստել կուսակցությունների ֆինանսական գործունեության վերահսկողության գործառույթների արդյունավետության բարձրացմանը։ Նախագծերի փաթեթով առաջարկվում է՝

**2.1** **Կուսակցությունների տարեկան հաշվետվությունների ներկայացման կարգ.**

Գործող կարգավորումներով կուսակցությունները պարտավոր են յուրաքանչյուր տարի` հաշվետու տարվան հաջորդող մայիսի 31-ից ոչ ուշ, ՀՀ հրապարակային ծանուցումների պաշտոնական ինտերնետային կայքում հրապարակել իրենց տարեկան հաշվետվությունները, իսկ օրենքով նախատեսված դեպքերում՝ նաև դրա վերաբերյալ աուդիտորական եզրակացությունը, իսկ հրապարակելուց հետո՝ եռօրյա ժամկետում, հաշվետվությունը և դրա հրապարակման փաստը վկայող ապացույցը ներկայացնել Հանձնաժողով:

Նկատի ունենալով այն հանգամանքը, որ 2022 թվականի ընթացքում կուսակցությունների կողմից որպես հրապարակման փաստ Հանձնաժողով են ներկայացվել հրապարակային ծանուցումների պաշտոնական ինտերնետային կայքից գեներացված թվեր պարունակող փաստաթուղթ, որով հնարավոր չի լինում ստուգել, արդյո՞ք հաշվետվությունը հրապարակված է, թե՝ ոչ, իսկ որոնման գործիքի միջոցով հրապարակված լինելու փաստի ստուգումը նույնիսկ Հանձնաժողովի համար է դժվարանում, քանի որ, ի թիվս այլ խնդիրների, չի կիրառվում վերնագրերի հրապարակման միասնական մոտեցում, միաժամանակ կուսակցությունների տարեկան հաշվետվություններն իրենց մեջ պարունակում են նաև անձնական տվյալներ, որոնք ենթակա չեն հրապարակման, և որոնց ցանկը հաստատել է Հանձնաժողովը, իսկ azdarar.am կայքում հրապարակման ներկայացնելիս ստուգում չի իրականացվում, արդյո՞ք հաշվետվությունը ներկայացվել է ԿԿՀ-ի սահմանած ձևաչափով և արդյո՞ք դրանում ներառված չեն հրապարակման ոչ ենթակա անձնական տվյալները, միաժամանակ, հաշվի առնելով այն հանգամանքը, որ 2021 թվականի տարեկան հաշվետվությունների հրապարակման փաստը ստուգելիս Հանձնաժողովը պարզել է, որ կան կուսակցությունների տարեկան հաշվետվություններ, որոնք ներկայացվել և հրապարակվել են անձնական տվյալներով, ուստի նախագծով առաջարկվում է, որ կուսակցություններն իրենց տարեկան հաշվետվությունները ներկայացնեն Հանձնաժողով, իսկ վերջինս էլ ապահովի իր պաշտոնական կայքում դրանց հրապարակումը՝ բացառելով անձնական տվյալների հրապարակումը:

Նման կարգավորումը լուծում է առաջացած խնդիրները, այդ թվում՝ ազատում կուսակցություններին նույն տարեկան հաշվետվությունը 2 տարբեր մարմինների ներկայացնելու հավելյալ պարտականությունից, միաժամանակ, առաջիկայում հայտարարագրերի ներկայացման էլեկտրոնային նոր համակարգում նախատեսվում է ապահովել նաև կուսակցությունների տարեկան հաշվետվությունների էլեկտրոնային եղանակով ներկայացման բաժին, ուստի նպատակահարմար է տարեկան հաշվետվությունների ներկայացման և հրապարակման համար կիրառել հենց Հանձնաժողովի պաշտոնական կայքը:

**2.2 Նվիրատվությունների, մուտքի վճարների և անդամավճարներ.**

Սահմանադրական օրենքի 24-րդ հոդվածի 7-րդ մասով նվիրատվություններ կատարող անձանց համար կա պահանջ՝ նշելու իրենց անունը, ազգանունը և անձը հաստատող փաստաթղթի համարը, իսկ մուտքի վճար և անդամավճար վճարողների համար՝ ոչ, ինչպիսի պայմաններում անհնար է դառնում պարզել, թե արդյո՞ք մեկ ֆիզիկական անձի կողմից պահպանվել է կուսակցությանը տրվող նվիրատվության, ինչպես նաև անդամավճարի և մուտքի վճարի ընդհանուր սահմանաչափը: Միաժամանակ, հարկ է նշելը, որ նվիրատվությունների, մուտքի վճարների և անդամավճարների դեպքում անձանց նույնականացումն ապահովելու համար անհրաժեշտ է ՀԾՀ-ն՝ որպես նույնականացման ունիվերսալ տվյալ, քանի որ միևնույն անձի կողմից անձը հաստատող տարբեր փաստաթղթերի համարները նշելու դեպքում Հանձնաժողովն, օբյեկտիվորեն, չի կարող կատարել համապատասխան ստուգում։

Ֆիզիկական անձի կողմից նվիրատվություն կատարելիս պարտադիր նշման ենթակա տվյալներից (անունը, ազգանունը և անձը հաստատող փաստաթղթի համարը) որևէ մեկը չնշելու հետևանքը չի կարգավորվում Սահմանադրական օրենքով, ինչպիսի պայմաններում պարզ չէ, թե արդյո՞ք անուն, ազգանուն նշելու, իսկ օրինակ՝ անձնագրային տվյալները չնշելու դեպքում ստացված նվիրատվությունը կարող է դիտարկվել որպես անանուն անձից ստացված նվիրատվություն, թե՝ ոչ: Միաժամանակ հարկ է նշելը, որ Հանձնաժողովին վերապահված լիազորությունների շրջանակում համապատասխան ստուգումներ իրականացնելու համար անհրաժեշտ է նշել պահանջվող ողջ տվյալները, քանի որ եղել են դեպքեր, երբ միանվագ նվիրատվության դեպքում նշված են եղել 2 տարբեր անձանց անուններ կամ չեն ներկայացվել ամբողջական տվյալներ, ինչպիսի պայմաններում նվիրատվությունը ` որպես անանուն անձանցից ստացված նվիրատվություն դիտարկելու խնդիրներ են առաջանում:

Նախագծով առաջարկվում է ինչպես նվիրատվության, այնպես էլ մուտքի վճարի կամ անդամավճարի դեպքում սահմանել պարտադիր պայման՝ նշելու անունը, ազգանունը, հայրանունը և ՀԾՀ-ն կամ ՀԾՀ չստանալու վերաբերյալ տեղեկանքի համարը, իսկ կուսակցության համար օրենքով սահմանված չափը գերազանցող նվիրատվությունների, մուտքի վճարների կամ անդամավճարների ստացման դեպքում դրանք վերադարձնելու, իսկ դրա անհնարինության դեպքում՝ պետական բյուջե փոխանցելու ժամկետ սահմանել 1 ամիսը, քանի որ գործող կարգավորումներով երկշաբաթյա ժամկետը բավական կարճ է և դրանով պայմանավորված կուսակցություններն անուղղակիորեն պարտավորված են երկշաբաթյա կտրվածքով մշտապես ստուգելու իրենց հաշիվները, ինչն առաջարկվում է սահմանել 1 ամիս:

**2.3 Պետական նպատակային ֆինանսավորում․**

Սահմանադրական օրենքով պետական նպատակային ֆինանսավորման տրամադրման համար նախատեսվում է երեք պայմանների ապահովում՝ ղեկավար կազմում պակաս ներկայացված սեռի ներկայացուցիչների որոշակի տոկոսի, ՀՀ մարզերում տարածքային ստորաբաժանումների առկայության և հետազոտությունների իրականացման։ Սակայն պարզ չէ, թե օրինակ ղեկավար կազմում պակաս ներկայացված սեռի ներկայացուցիչների տոկոսային ապահովումը հաշվետու տարվա ամբողջ ժամանակահատվածին է վերաբերում, թե այն պահպանված կարելի է համարել, եթե հաշվետու տարվա որևէ ժամանակահատվածում կուսակցությունն ապահովել է այդ պայմանը։

Նշված խնդրի կարգավորման նպատակով առաջարկվում է ՝ պետական նպատակային ֆինանսավորում տրամադրելու հիմքերի առկայությունը ստուգելիս հաշվի առնել հաշվետու տարվա առնվազն երեք հարյուր օրվա ընթացքում մշտապես գործող մարմնի կազմում պակաս ներկայացված սեռի ներկայացուցիչների թիվը, իսկ hաշվետու տարվա ընթացքում ստեղծված կուսակցությունների դեպքում` կուսակցության պետական գրանցման պահից մինչև հաշվետու տարվա դեկտեմբերի 31-ն ընկած ժամանակահատվածն ընդգրկող՝ առնվազն ութսուն տոկոսը կազմող օրերի ընթացքում կուսակցության մշտապես գործող ղեկավար մարմնի կազմում պակաս ներկայացված սեռի ներկայացուցիչների թիվը։ Նույն մոտեցումն է որդեգրվել նաև տարածքային ստորաբաժանումների դեպքում, մասնավորապես՝ առաջարկվում է պետական նպատակային ֆինանսավորում տրամադրելու հիմքերի առկայությունը ստուգելիս հաշվի առնել հաշվետու տարվա առնվազն երեք հարյուր օրվա ընթացքում, իսկ hաշվետու տարվա ընթացքում ստեղծված կուսակցությունների դեպքում` կուսակցության պետական գրանցման պահից մինչև հաշվետու տարվա դեկտեմբերի 31-ն ընկած ժամանակահատվածն ընդգրկող՝ առնվազն ութսուն տոկոսը կազմող օրերի ընթացքում ՀՀ մարզերի առնվազն կեսում ունեցած տարածքային ստորաբաժանումները։

**2.4 Աուդիտորական կազմակերպությունների ընտրության բաց մրցույթի կազմակերպում․**

 Գործող կարգավորումներով աուդիտորական կազմակերպությունների ընտրության նպատակով բաց մրցույթն անցկացվում է կուսակցության կողմից Սահմանադրական օրենքի 28-րդ հոդվածի 5-րդ մասով նախատեսված անհրաժեշտ տեղեկությունները Հանձնաժողովին տրամադրելուց հետո, բայց ոչ ուշ, քան հաշվետու տարվան հաջորդող տարվա մարտի 31-ը: 2022 թվականին նշված տեղեկությունները Հանձնաժողովին տրամադրելու գործընթացում ի հայտ են եկել մի շարք խնդիրներ, մասնավորապես՝ ոչ բոլոր կուսակցություններն են ներկայացրել անհրաժեշտ տեղեկությունները, ներկայացված տեղեկություններում սխալ հաշվարկների արդյունքում աուդիտի է ենթարկվել կուսակցություն, որը ենթակա չէր աուդիտի, ինչպես նաև եղել են կուսակցություններ, որոնց ներկայացրած՝ նախնական տեղեկությունների տվյալները չեն համապատասխանել հետագայում հրապարակված տարեկան հաշվետվության վերաբերելի տվյալներին։

Վերը նշված խնդիրների լուծման համար առաջարկվում է աուդիտորական կազմակերպությունների ընտրության նպատակով բաց մրցույթն անցկացնել 2 փուլով։ Նախ, նկատի ունենալով այն հանգամանքը, որ հաշվետու տարվա ընթացքում պետական ֆինանսավորում ստացած կուսակցությունների ցանկը հաշվետու տարվա ավարտից հետո արդեն իսկ պարզ է, ուստի այդ կուսակցությունների տարեկան հաշվետվությունների աուդիտը կարելի կազմակերպել ավելի վաղ, իսկ այն կուսակցությունների տարեկան հաշվետվությունների աուդիտը, որոնց մուտքերը կամ ելքերը հաշվետու տարում գերազանցել քսանհինգ միլիոն ՀՀ դրամի շեմը, կարելի է կազմակերպել ավելի ուշ, մասնավորապես՝ տարեկան հաշվետվությունները ներկայացնելուց հետո։

Նման կարգավորումների պայմաններում նախ վերանում է նախնական տեղեկությունների չներկայացման կամ թերի, սխալ տեղեկություններ ներկայացնելու հետ կապված հետագա խնդիրները, աուդիտորական կազմակերպությունների ընտրության ժամանակ աուդիտի ենթակա կուսակցությունների տարեկան հաշվետվություններն արդեն իսկ պատրաստ են լինում՝ բացառելով աուդիտորական ծառայությունների մատուցման պայմանագրի ժամկետի հնարավոր ձգձգումները, ինչպես նաև վերանում է միաժամանակ մեծ թվով կուսակցությունների տարեկան հաշվետվությունների աուդիտի գործընթացը կազմակերպելու հետ կապված Հանձնաժողովի համապատասխան ստորաբաժանման գերծանրաբեռնվածությունը։

Հաշվետու տարում պետական ֆինանսավորում ստացած կուսակցությունների` տարեկան հաշվետվությունների ներկայացման վերջնաժամկետն առաջարկվում է սահմանել հաշվետու տարվան հաջորդող մարտի 1-ը, իսկ մյուս կուսակցությունների դեպքում՝ հաշվետու տարվան հաջորդող մայիսի 31-ը։ Նման կարգավորման նպատակն է պետական ֆինանսավորում ստացած կուսակցությունների համար ապահովել հաշվետու տարվան հաջորդող տարում պետական ֆինանսավորում ստանալու կիսամյակային սկզբունքի պահպանումը՝ բացառելով դրանից հնարավոր շեղումները։

**2.5 Կուսակցության ղեկավար մարմնի պաշտոնատար անձանց գույքի և եկամուտների հայտարարագրում․**

Սահմանադրական օրենքի 28.1-ին հոդվածի 5-րդ մասի համաձայն՝ *կուսակցության մշտապես գործող ղեկավար մարմնի անդամները, իսկ այլ ղեկավար մարմինների դեպքում այդ մարմնի անդամներն ազատվում են սույն հոդվածով նախատեսված հայտարարագիր ներկայացնելու պարտականությունից, եթե «Հանրային ծառայության մասին» օրենքի 34-րդ հոդվածի իմաստով հանդիսանում են հայտարարատու պաշտոնատար անձ։*  Նշված կարգավորմամբ հայտարարագիր ներկայացնելու պարտականությունից ազատվելու միայն մեկ դեպք է նախատեսված, այն է՝ «Հանրային ծառայության մասին» օրենքի 34-րդ հոդվածի իմաստով հայտարարատու պաշտոնատար անձ հանդիսանալը: Նկատի ունենալով այն հանգամանքը, որ գործնականում առկա են կուսակցության հայտարարատու պաշտոնատար անձինք, ովքեր «Հանրային ծառայության մասին» օրենքի իմաստով հանդիսանում են հայտարարատու, սակայն ոչ հայտարարատու պաշտոնատար անձ, ինչպես օրինակ՝ հայտարարատու պաշտոնատար անձի ընտանիքի անդամները, և որպես «Հանրային ծառայության մասին» օրենքի իմաստով հայտարարատու պաշտոնատար անձի ընտանիքի անդամներ՝ ներկայացնում են ավելի ծավալուն տվյալներ ընդգրկող հայտարարագրեր, ուստի առարկայազուրկ է դառնում Սահմանադրական օրենքի 28.1-ին հոդվածի 5-րդ մասի կարգավորումը՝ այդ բացառության մեջ «Հանրային ծառայության մասին» օրենքի իմաստով հայտարարատու պաշտոնատար անձի ընտանիքի անդամներին չներառելու տեսանկյունից:

Այդ լուծման նպատակով առաջարկվում է սահմանել, որ կուսակցության հայտարարատու պաշտոնատար անձինք ազատվում են սույն հոդվածով նախատեսված հայտարարագիր ներկայացնելու պարտականությունից, եթե «Հանրային ծառայության մասին» օրենքի 34-րդ հոդվածի իմաստով հանդիսանում են հայտարարատու անձ:Սահմանադրական օրենքի 28.1-ին հոդվածի 6-րդ մասի համաձայն՝ *«Եթե սույն հոդվածի 5-րդ մասով նախատեսված անձը պաշտոնեական պարտականությունները դադարեցնելու հայտարարագիրը ներկայացնելուց հետո շարունակում է պաշտոնավարել որպես կուսակցության մշտապես գործող ղեկավար մարմնի անդամ, իսկ այլ ղեկավար մարմինների դեպքում՝ որպես այդ մարմնի անդամ, ապա նա կուսակցությունում պաշտոն ստանձնելու հայտարարագիր չի ներկայացնում: Այդ դեպքում անձն օրենքով սահմանված կարգով ներկայացնում է տարեկան հայտարարագիր:»։* Նախատեսված չէ այն դեպքը, երբ պաշտոնատար անձը լիազորությունները դադարեցնում է՝ մնալով կուսակցության ղեկավար մարմնում, սակայն կուսակցության ղեկավար մարմնից դուրս է գալիս մինչև տվյալ տարվա ավարտը։

Այդ խնդրի կարգավորման նպատակով առաջարկվում է սահմանել, որ եթե անձը «Հանրային ծառայության մասին» օրենքով սահմանված պաշտոնեական պարտականությունները դադարեցնելու հայտարարագիրը ներկայացնելուց հետո շարունակում է պաշտոնավարել որպես կուսակցության հայտարարատու պաշտոնատար անձ, ապա նա կուսակցությունում պաշտոնեական պարտականություններն ստանձնելու հայտարարագիր չի ներկայացնում: Այդ դեպքում անձն օրենքով սահմանված կարգով ներկայացնում է տարեկան հայտարարագիր: Միաժամանակ, առաջարկվում է սահմանել, որ եթե «Հանրային ծառայության մասին» օրենքի 34-րդ հոդվածի իմաստով հայտարարատու անձը պաշտոնեական պարտականությունները դադարեցնելու հայտարարագիրը ներկայացնելուց հետո մինչև տվյալ տարվա դեկտեմբերի 31-ն ազատվում է կուսակցության մշտապես գործող ղեկավար մարմնի անդամի, իսկ այլ ղեկավար մարմինների դեպքում` այդ մարմնի անդամի պաշտոնից, ապա պաշտոնեական պարտականությունները դադարեցնելու օրվան հաջորդող 30 օրվա ընթացքում Կոռուպցիայի կանխարգելման հանձնաժողով է ներկայացնում կուսակցության պաշտոնեական պարտականությունները դադարեցնելու հայտարարագիր:»:

Սահմանադրական օրենքի 28.1-ին հոդվածի 4-րդ մասի համաձայն՝ *«Կուսակցությունն իր ղեկավար մարմնում հայտարարատու պաշտոնատար անձին պաշտոնի նշանակելու կամ պաշտոնից ազատելու մասին եռօրյա ժամկետում ծանուցում է Կոռուպցիայի կանխարգելման հանձնաժողովին՝ տրամադրելով համապատասխան ակտի պատճենը։»:* Կարգավորումից դուրս է մնում նախկինում նշանակված անձանց վերաբերյալ Հանձնաժողովին ծանուցելու գործընթացը, ինչի արդյունքում ՀՀ-ում գրանցված ոչ բոլոր կուսակցությունների հայտարարատու պաշտոնատար անձանց վերաբերյալ տվյալներն են ստացվել Հանձնաժողովում:

Սահմանադրական օրենքի 28.1-ին հոդվածի 4-րդ մասի համաձայն՝ *«Կուսակցությունն իր ղեկավար մարմնում հայտարարատու պաշտոնատար անձին պաշտոնի նշանակելու կամ պաշտոնից ազատելու մասին եռօրյա ժամկետում ծանուցում է Կոռուպցիայի կանխարգելման հանձնաժողովին՝ տրամադրելով համապատասխան ակտի պատճենը։»:* Այս նորմում կիրառված «պաշտոնի նշանակել» և «պաշտոնից ազատել» հասկացությունները խնդրահարույց են, քանի որ այդ պաշտոններում, ըստ էության, նշանակում չի կատարվում, այլ՝ ընտրված են համարվում համագումարի գաղտնի քվեարկության արդյունքում: Այնուհետև, պարզ չէ, թե ո՞րն է *«համապատասխան ակտ»*-ը, եթե այն դիտարկում ենք կուսակցության համագումարի արձանագրությունը, ապա հետագայում այն պետական գրանցման ներկայացնելիս խնդիր է առաջացնում՝ որոշելու, թե ո՞րն էկուսակցության մշտապես գործող ղեկավար մարմնի անդամների լիազորությունները ստանձնելու և դադարելու (դադարեցնելու) իրավահարաբերության ծագման/դադարի պահը:

Վերոշարադրյալ խնդիրների լուծման նպատակով առաջարկվում է կուսակցության համար սահմանել պարտականություն՝ իր մշտապես գործող ղեկավար մարմնի անդամների փոփոխությունների, ինչպես նաև մշտապես գործող ղեկավար մարմնի անդամների՝ գրառման ենթակա տվյալների փոփոխությունների դեպքում եռօրյա ժամկետում դիմել իրավաբանական անձանց պետական ռեգիստրի գործակալություն, իսկ համապատասխան փոփոխությունների ուժի մեջ մտնելուց հետո եռօրյա ժամկետում ծանուցելու Հանձնաժողովին՝ տրամադրելով համապատասխան փոփոխությունների պետական գրանցումը հավաստող ակտի պատճենը, ինչպես նաև մշտապես գործող ղեկավար մարմնի անդամների վերաբերյալ տեղեկությունները, այդ թվում՝ անձնագրային տվյալները, ՀԾՀ-ն կամ ՀԾՀ չստանալու մասին տեղեկանքի համարը, բնակության և հաշվառման վայրերի հասցեները և կապի միջոցների մասին տեղեկությունները։ Միաժամանակ, այդ ծանուցման ընթացակարգն ապահովելու համար առաջարկվում է կուսակցության մշտապես գործող ղեկավար մարմնի անդամների փոփոխությունների, ինչպես նաև մշտապես գործող ղեկավար մարմնի անդամների՝ գրառման ենթակա տվյալների փոփոխությունների մասին Հանձնաժողովին ծանուցելու ձևը և կարգը սահմանելու լիազորությունը վերապահել Հանձնաժողովին, իսկ դրա խախտման համար սահմանել վարչական պատասխանատվություն: Նման կարգավորումների կարևորությունը կայանում է նրանում, որ այդ ծանուցման գործընթացից է կախված հայտարարագրման պարտականության ծագման/դադարի պահը որոշելը և ծանուցմամբ փոխանցվող անձնական տվյալներն անհրաժեշտ են անձանց նույնականացման և համապատասխան տվյալները հայտարարագրման էլեկտրոնային համակարգ մուտքագրելու համար։

**2.6 «Կուսակցության տարեկան հաշվետվություն» եզրույթի օգտագործման միատեսակություն․**

Սահմանադրական օրենքում առկա չէ իրավական որոշակիություն՝ «կուսակցության տարեկան հաշվետվություն» եզրույթի կապակցությամբ: Մասնավորապես՝ Սահմանադրական օրենքի 26-րդ հոդվածի 2-րդ և 11-րդ մասերում կիրառված է ***«կուսակցության տարեկան հաշվետվություն»*** եզրույթը: *«Կուսակցությունների հաշվետվությունները»* վերտառությամբ 27-րդ հոդվածի 1-ին մասով սահմանված է, որ *«Կուսակցությունները պետական մարմիններին* ***ֆինանսական ու հաշվապահական հաշվետվություններ*** *են ներկայացնում իրավաբանական անձանց համար օրենսդրությամբ սահմանված կարգով և ժամկետներում:*», իսկ նույն հոդվածի 2-րդ մասով սահմանված է, որ *«Կուսակցությունը պարտավոր է յուրաքանչյուր տարի` հաշվետու տարվան հաջորդող մայիսի 31-ից ոչ ուշ, Հայաստանի Հանրապետության հրապարակային ծանուցումների պաշտոնական ինտերնետային կայքում հրապարակել հաշվետու տարվա ընթացքում* ***կուսակցության ֆինանսական միջոցների աղբյուրների և ծախսերի, ինչպես նաև գույքի մասին հաշվետվությունը (այսուհետ` տարեկան հաշվետվություն):*** Նույն հոդվածի 3-րդ և 4-րդ մասերում կիրառված է ընդհանրական ***«կուսակցության հաշվետվություն»*** եզրույթը: Իսկ նույն հոդվածի 7-րդ և 8-րդ մասերում դարձյալ կիրառվում է ***«կուսակցության տարեկան հաշվետվություն»*** եզրույթը:

Նորմատիվ իրավական ակտերում պետք է բացառվեն իրավական նորմերի անհիմն կրկնությունները և ներքին հակասությունները, իսկ միևնույն միտքն արտահայտելիս կիրառվեն միևնույն բառերը, տերմինները կամ բառակապակցությունները, ուստի անհրաժեշտ է ապահովել դրանց միատեսակ ու միանշանակ ընկալումն ու կիրառումը: Սահմանադրական օրենքի ինչպես 26-րդ հոդվածում, այնպես էլ 27-րդ հոդվածում կուսակցությունների հաշվետվության վերաբերյալ դրույթների՝ տարբեր բառերով և բառակապակցություններով կիրառելիությունը իր էությամբ հակասում է նորմատիվ իրավական ակտում հասկացությունների և տերմինների կիրառմանը ներկայացվող պահանջներին, ուստի առաջարկվող փոփոխություններում նախատեսվել է ապահով նաև այդ եզրույթի միատեսակ կիրառությունը։

**2.7 Կուսակցությունների տարեկան հաշվետվությունների ստուգման գործընթաց․**

«Կոռուպցիայի կանխարգելման հանձնաժողովի մասին» օրենքի 40.1-ին հոդվածի 1-ին և 2-րդ մասերի համաձայն՝ *«1. Հանձնաժողովն ստուգում է կուսակցության ներկայացրած տարեկան հաշվետվության համապատասխանությունը «Կուսակցությունների մասին» սահմանադրական օրենքով սահմանված պահանջներին: 2. Եթե կուսակցության հաշվետվության ստուգման արդյունքում Հանձնաժողովը պարզում է, որ հաշվետվության մեջ առկա են սխալ կամ ոչ ամբողջական տվյալներ, ապա կուսակցությանը տրամադրում է նվազագույնը 10-օրյա, առավելագույնը՝ 30-օրյա ժամկետ՝ դրանց վերաբերյալ դիրքորոշում ներկայացնելու և տվյալները շտկելու նպատակով:»։*

Նշված կարգավորմամբ նախատեսվում է հաշվետվության ստուգման արդյունքում սխալ կամ ոչ ամբողջական տվյալներ հայտնաբերելու դեպքում կուսակցությանը տրամադրել նվազագույնը 10-օրյա, առավելագույնը՝ 30-օրյա ժամկետ՝ դրանց վերաբերյալ դիրքորոշում ներկայացնելու և տվյալները շտկելու նպատակով, ինչպիսի պայմաններում պարզ չէ, թե Հանձնաժողովն իրավասու է շարունակել տարեկան հաշվետվության ստուգումը, թե՝ ոչ, քանի որ կիրառվում է «հաշվետվության ստուգման արդյունքում» բառերը, միաժամանակ, նման տվյալներ հայտնաբերելու դեպքում կուսակցության տարեկան հաշվետվության ստուգումը օբյեկտիվորեն չի կարող շարունակվել։

Առաջարկվում է սահմանել, որ եթե կուսակցության տարեկան հաշվետվության ստուգման ընթացքում Հանձնաժողովը պարզում է, որ տարեկան հաշվետվության մեջ առկա են այնպիսի անհամապատասխանություններ, սխալ կամ ոչ ամբողջական տվյալներ, որոնք չեն պարունակում վարչական կամ քրեական իրավախախտման հատկանիշներ, ապա կասեցնում է կուսակցության տարեկան հաշվետվության ստուգումը և կուսակցությանը տրամադրում է նվազագույնը 10-օրյա, առավելագույնը՝ 30-օրյա ժամկետ՝ տվյալները շտկելու և տարեկան հաշվետվությունը կրկին ներկայացնելու կամ հայտնաբերված անհամապատասխանությունների, սխալ կամ ոչ ամբողջական տվյալների վերաբերյալ պատճառաբանված դիրքորոշում ներկայացնելու նպատակով:

**3. ՆԱԽԱԳԾԻ ՄՇԱԿՄԱՆ ԳՈՐԾԸՆԹԱՑՈՒՄ ՆԵՐԳՐԱՎՎԱԾ ԻՆՍՏԻՏՈՒՏՆԵՐԸ, ԱՆՁԻՆՔ ԵՎ ՆՐԱՆՑ ԴԻՐՔՈՐՈՇՈՒՄԸ.**

 Նախագծերի փաթեթը մշակվել է Կոռուպցիայի կանխարգելման հանձնաժողովի կողմից:

**4. ԱԿՆԿԱԼՎՈՂ ԱՐԴՅՈՒՆՔԸ.**

 Նախագծերի փաթեթի ընդունման արդյունքում հնարավոր կդառնա ապահովել կուսակցությունների գործունեության թափանցիկությունն ու հաշվետվողականությունը, օրենսդրական կարգավորումների հստակությունն ու կանխատեսելիությունը, ինչպես նաև Կոռուպցիայի կանխարգելման հանձնաժողովին վերապահված գործառույթների պատշաճ իրականացումը, մասնավորապես՝ կուսակցությունների տարեկան հաշվետվությունների ստուգման, աուդիտորական կազմակերպությունների ընտրության գործընթացի, ինչպես նաև կուսակցությունների տարեկան հաշվետվությունների պատշաճ ուսումնասիրության կազմակերպումը: